b'\n_START_ARTICLE_\nMets\xc3\xa4apila\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMonivuotinen mets\xc3\xa4apila kasvaa 20\xe2\x80\x9345 cm korkeaksi. Varret ovat kaarevia tai kohenevia ja harvaan my\xc3\xb6t\xc3\xa4karvaisia. Tummanvihre\xc3\xa4t ja laikuttomat lehdet ovat kolmisormisia. Lehtien korvakkeet ovat tasasoukan suikeita, pitk\xc3\xa4per\xc3\xa4isi\xc3\xa4 ja ne ovat ruodin kanssa pitk\xc3\xa4lti yhdiskasvuisia. Lehdyk\xc3\xa4t ovat 2\xe2\x80\x936 cm pitki\xc3\xa4, soikeita tai suikeita ja l\xc3\xa4hes ehytlaitaisia. Yksitt\xc3\xa4in oleva kukinto on pallomainen, pitk\xc3\xa4per\xc3\xa4inen ja 2\xe2\x80\x934 cm pitk\xc3\xa4. Tummanpunainen teri\xc3\xb6 on tyvelt\xc3\xa4 yhdislehtinen. Verhi\xc3\xb6ntorvi on kalju, liuskat ovat karvaisia. Mets\xc3\xa4apila kukkii Suomessa kes\xc3\xa4-elokuussa. Siemenet kypsyv\xc3\xa4t verhi\xc3\xb6n sis\xc3\xa4\xc3\xa4n j\xc3\xa4\xc3\xa4v\xc3\xa4ss\xc3\xa4 palossa._NEWLINE_Mets\xc3\xa4apila muistuttaa hyvin paljon py\xc3\xb6kkiapilaa (T. alpestre), joka ei kuitenkaan kasva Suomessa. Suomessa kasvavista lajeista se muistuttaa jonkin verran puna-apilaa (T. pratense). Suurin ero lajien v\xc3\xa4lill\xc3\xa4 on, ett\xc3\xa4 puna-apilan lehdet ovat laikukkaita.\n_START_SECTION_\nLevinneisyys\n_START_PARAGRAPH_\nMets\xc3\xa4apila on eurooppalainen laji, joka on levinnyt l\xc3\xa4hes koko maanosaan. Euroopasta se puuttuu Islannista, Pyreneiden niemimaalta, Etel\xc3\xa4-Italiasta ja -Kreikasta sek\xc3\xa4 pohjoisimmilta arktisilta alueilta. Lajia on tavattu tulokaslajina my\xc3\xb6s Pohjois-Amerikasta. Suomessa mets\xc3\xa4apila on yleinen maan lounais-, etel\xc3\xa4- ja kaakkoisosissa, jossa se on alkupe\xc3\xa4inen laji. Satunnaisena tulokaslajina sit\xc3\xa4 kasvaa Etel\xc3\xa4-Lappia my\xc3\xb6ten.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMets\xc3\xa4pila kasvaa niityill\xc3\xa4, pientareilla sek\xc3\xa4 puolivarjoisissa lehtomaisissa metsiss\xc3\xa4 ja rinnemetsiss\xc3\xa4. Laji muodostaa usein tiheit\xc3\xa4, suuria kasvustoja.'